iraklixyz/georgian-wikipedia-cleaned huggingface dataset:
სერა-და-საუდადი

სერა-და-საუდადი — მუნიციპალიტეტი ბრაზილიაში, მინას-ჟერაისის შტატში; მდებარეობს ზღვის დონიდან 670 მეტრზე. მიეკუთვნება მინას-ჟერაისის შტატის ცენტრალურ მეზორეგიონს. შედის ეკონომიკურ-სტატისტიკურ მიკრორეგიონ ბონ-დესპაშუს შემადგენლობაში.

2010 წლის მონაცემებით, მოსახლეობა 815 ადამიანს შეადგენდა, მოსახლეობის სიმჭიდროვე 2,43 კმ²-ზე. ფართობი 335 659 კმ²-ია.
მუსა-ალი

მუსა-ალი — სტრატოვულკანი, მდებარეობს აფრიკაში იმ წერტილში, სადაც ერთმანეთს უერთდება ეთიოპიის, ერიტრეის და ჯიბუტის სახელმწიფო საზღვარი. ვულკანი ჯიბუტის ყველაზე მაღალი წერტილია და მისი სიმაღლე ზღვის დონიდან შეადგენს 2028 მეტრს. ვულკანის მწვერვალი იჭრება კალდერაში, რომელიც შეიცავს ლიპარიტის ვულკანურ გუმბათს და ლავის ნაკადს. უკანასკნელი ცნობილი ამოფრქვევა მოხდა ჰოლოცენამდე ეპოქაში.

მუსა-ალი მდებარეობს ჯიბუტის ტაჯურის რეგიონის; ერიტრეის დებუბავი-კეი-ბაჰრის; და ეთიოპიის აფარის რეგიონის ადმინისტრაციული ერთეულების საზღვარზე.

ისტორია
მუსა-ალის მდებარეობა, როგორც საზღვარი ეთიოპიას, ერიტრეას და ჯიბუტს შორის არ არის ამ სამ ქვეყანას შორის შეთანხმების შედეგი. 1948 წლის დეკემბერში ერიტრეის ბრიტანელმა მმართველმა უარი თქვა მონაწილეობა მიეღო დანარჩენ ორ მხარესთან ერთად სხდომაზე საზღვრის დაზუსტების საკითხებზე. 1952 წლიდან მუსა ალი გახდა ეთიოპიასთან შიდა ადმინისტრაციული საზღვარი, ეთიოპიისა და ერიტრეის ერთ სახელმწიფოდ გაერთიანების შედეგად. 1954 წელს ეთიოპიის დელეგაციამ უარი თქვა ჯიბუტისთან საზღვრის დემარკაციაზე.

საზღვარი საერთაშორისო გახდა 1993 წელს საარბიტრაჟო პროცესის დროს, რომელიც აწესებდა საზღვარს ერიტრეასა და ეთიოპიას შორის. საარბიტრაჟო სასამართლოს მუდმივმა პალატამ დაადგინა ჯიბუტისთან საბოლოო საზღვარიც.
ალექსანდრა შლონსკა

ალექსანდრა შლონსკა ( დ. 4 ნოემბერი, 1925 — გ. 18 სექტემბერი, 1989) — პოლონელი თეატრის, კინოსა და ტელევიზიის მსახიობი. პედაგოგი, თეატრალური ხელოვნების პროფესორი (1987). პოლონეთის კულტურის დამსახურებული მოღვაწე (1967), პოლონეთის სახალხო კულტურის დამსახურებული მოღვაწე (1989). პოლონეთის სახალხო რესპუბლიკის სახელმწიფო პრემიის ლაურეატი (1950, 1955, 1964), სიკვდილშემდგომ აღიარეს პოლონური კინოს გმირად (2013). 1949 წელს საცხოვრებლად ვარშავაში გადავიდა, სადაც სხვადასხვა თეატრის სცენაზე გამოდიოდა. 1973 წლიდან ასწავლიდა ალექსანდრე ზელვეროვიჩის სახელობის თეატრალურ აკადემიაში. 1948–1983 წლებში გამოჩნდა 18 ფილმში; გადაღებულია ფილმებში: „ხუთი ბიჭი ბარსკა-სტრიტიდან“ (1954), „მგზავრი“ (1963) და სხვა. ალექსანდრა შლონსკა კიბოთი გარდაიცვალა. დაკრძალულია პოვონზკის სასაფლაოზე, ვარშავაში.
ვისენტე რამონ როკა

ვისენტე რამონ როკა როდრიგესი (; დ. 30 დეკემბერი, 1792, გუაიაკილი, ეკვადორი — გ. 23 თებერვალი, 1858, გუაიაკილი, ეკვადორი) — ეკვადორელი სახელმწიფო მოღვაწე. ეკვადორის პრეზიდენტი 1845-1849 წლებში.

ბიოგრაფია
დაიბადა გუაიაკილში. მისი მშობლები იყვნენ კომანდანტე ბერნარდო როკა და იგნასია როდრიგესი. მიიღო საოჯახო განათლება.

1836 წელს გახდა გუაიასის პროვინციის გუბერნატორი. ეკვადორში ხუან ხოსე ფლორესის მიერ შეცვლილი კონსტიტუციის შემდეგ გახდა მარტის რევოლუციის ერთ-ერთი ლიდერი, რომლის შედეგადაც პრეზიდენტი ფლორესი დაამხეს. შეიქმნა დროებითი მთავრობა, რომელშიც, როგორც კიტოს გუაიაკილის და კიტოს წარმომადგენლები, შევიდნენ ხოსე ხოაკინ დე ოლმედო, ვისენტე რამონ როკა და დიეგო ნობოა. მოგვიანებით ასამბლეამ როკა პრეზიდენტად აირჩია და მოვალეობის შესრულებას შეუდგა 1845 წლის 8 დეკემბერს. 1849 წელს გადადგა თანამდებობიდან და 1851 წელს პერუში გაემგზავრა.
ოტო ლიბკნეხტი

ოტო ლიბკნეხტი (; დ. 13 იანვარი, 1876, ლაიფციგი - გ. 21 ივნისი, 1949, პოტსდამი) — გერმანელი ქიმიკოსი და ორგანული ქიმიის პროფესორი ჰუმბოლდტის სახელობის ბერლინის უნივერსიტეტში. ვილჰელმ ლიბკნეხტის ვაჟიშვილი, კარლა და თეოდორ ლიბკნეხტების ძმა.

ბიოგრაფია
მან შეიმუშავა ნატრიუმის მიღების წარმატებული მეთოდი, რომელიც გამოიყენება, როგორც მათეთრებელი საშუალება. ლიბკნეხტმა, როგორც კომპანია დეგუსას მთავარმა ქიმიკოსმა, მიიღო საერთო სირთულის 58 პატენტი, სხვადასხვა სინთეთიკურ საშუალებებზე.
ოტო ლიბკნეხტი გარდაიცვალა 73 წლის ასაკში სიმსივნით.
მუშის კუნძულები

მუშის კუნძულები — მცირე ზომის მარჯნის კუნძულები ჯიბუტის სანაპიროზე. ის მდებარეობს ტაჯურის ყურის ცენტრში. კუნძულები ეკუთვნის ქვეყნის ერთ-ერთ ადმინისტრაციულ ერთეულს — დედაქალაქ ჯიბუტის, რომლის საერთო მოსახლეობაც შეადგენს დაახლოებით 20 ადამიანს და მნიშვნელოვნად იზრდება ზაფხულის პერიოდში.

გეოგრაფია
მუშის კუნძულები სიდიდით ჯიბუტის ყველაზე დიდი კუნძულებია. მათი სიგრძე 1,6 კმ-ია, სიგანე კი 2,41 კმ, მუშის კუნძულები იმყოფება პატარა მასკალის კუნძულებთან, რამდენიმე მომცრო კუნძულთან და მარჯნის რიფებთან სიახლოვეს. ის მდებარეობს დაახლოებით 15 კმ-ში სამხრეთით ჯიბუტის მატერიკული ნაწილიდან.

კლიმატი
მუშის კუნძულებზე განსაკუთრებით ბევრი მზიანი დღეებია და მაღალი ტემპერატურაა მთელი წლის განმავლობაში. ესაა მშრალი კლიმატი, რომლის ტემპერატურა მერყეობს დეკემბრის, იანვრის და თებერვლის საკმაოდ თბილი ამინდებიდან ივლისის ძალიან ცხელ ამინდამდე. არსებობს წლის ორი დრო: ზაფხული, მშრალი სეზონით მაისიდან ოქტომბრის ჩათვლით და ზამთრის შედარებით გრილი სეზონი, ნოემბრიდან აპრილის ჩათვლით.

ეკონომიკა
მუშის კუნძულების ეკონომიკა უპირატესად დაფუძნებულია მომსახურებაზე და ტურიზმზე. მუშის კუნძულები დასვენების ერთ-ერთი პოპულარული ადგილია ჯიბუტიში. კუნძულების მთავარ ქალაქ — მუშას ემსახურება აეროპორტი. კუნძულები ასევე შესანიშნავი ადგილია დაივინგის მოყვარულთათვის.
დუმეირის კუნძულები

დუმეირის კუნძულები — მდებარეობს ჯიბუტის ჩრდილო-აღმოსავლეთში და ერიტრეის სამხრეთ-აღმოსავლეთში წითელ ზღვის ბაბ-ელ-მანდების სრუტის ნაპირთან. ყველაზე დიდი კუნძულია დუმეირა, რომლიდანაც 250 მეტრში აღმოსავლეთით მდებარეობს გაცილებით უფრო პატარა კუნძული — კალიდა. რას-დუმეირას კონცხიდან სამხრეთ-დასავლეთით დაშორებულია 500 მეტრით. 1993 წელს ერიტრეის ეთიოპიისგან დამოუკიდებლობის გამოცხადების შემდეგ კუნძულებისათვის მიმდინარეობს ტერიტორიული დავა ერიტრეასა და ჯიბუტს შორის, რაც ზოგჯერ შეიარაღებულ შეტაკებებამდეც კი მიდიოდა. 2009 წელს გაეროს უშიშროების საბჭომ კონფლიქტის გადასაჭრელად ორივე ქვეყანას მოუწოდა მოეძებნათ მშვიდობიანი გზები.
ჯანყი გურიაში

ჯანყი გურიაში — ეგნატე ნინოშვილის ისტორიული რომანი 1841 წლის გურიის აჯანყების შესახებ. რომანზე მუშაობა საფრანგეთმოვლილმა მწერალმა 1887 წელს დაიწყო, როდესაც გრიგოლ გურიელის მდივნად დაიწყო მუშაობა. გურიელის ბიბლიოთეკაში ორაგვეში ნინოშვილს საშუალება ჰქონდა გაცნობოდა აჯანყების მასალებს. ავტორისავე გადმოცემის მიხედვით, 1889 წლის მაისის ბოლომდე იწერებოდა. ეს იყო ნინოშვილის პირველი მხატვრული ნაწარმოები.

სიუჟეტი
1841 წლის გურიის აჯანყებაში გლეხებთან ერთად მთავრობით უკმაყოფილო თავადაზნაურობაც მონაწილეობს - ამბოხით სარგებლობს, რომ თავიდან მოიშოროს ხელისუფლება, რომელიც ფეოდალურ პრივილეგიებს ზღუდავს. აჯანყებულებს აჭარის მთავარი ჰასან-ბეგიც უჭერს მხარს. მეფის ჯარის მხარეს მებრძოლი აზნაურები გლეხთა შემოტევის მოსაგერიებლად დახმარებას სამეგრელოს მთავარს, დადიანს სთხოვენ, მაგრამ დადიანის ჯარი აჯანყებულებს ემხრობა. მეფისნაცვალი აჯანყებულთა მოკავშირე ჰასან-ბეგს მოისყიდის და აჯანყებას ჩაახშობს.

კინო
1928 წელს რეჟისორმა ალექსანდრე წუწუნავამ გადაიღო თავისი უკანასკნელი ორსერიიანი ფილმი – „ჯანყი გურიაში“ ეგნატე ნინოშვილის ამავე სახელწოდების რომანის მიხედვით. მთავარ როლებში მონაწილეობდნენ: ალექსანდრე მესნიაევი, კოწია ერისთავი, თამარ ბოლქვაძე, ელისაბედ ჩერქეზიშვილი და სხვები.
რამსელი

რამსელი — სამხრეთ სუდანის მშენებარე დედაქალაქი.

ქვეყნის დამოუკიდებლობის გამოცხადების შემდეგ გავრცელდა ინფორმაცია, რომ ქვეყნის დედაქალაქი უნდა გადაიტანონ ამ ქალაქში. 2011 წლის 4 სექტემბერს სამხრეთ სუდანის მთავრობამ მიიღო ოფიციალური გადაწყვეტილება დედაქალაქის გადატანაზე. ჯუბიდან ქალაქ რამსელში, ამჟამინდელი დედაქალაქიდან ჩრდილოეთით 240 კილომეტრში.

მრავალრიცხოვანი სამთავრობო ობიექტებისა და დედაქალაქის გადატანას რამსელში დასჭირდება დაახლოებით ექვსი წელი.
ეარლ აქტონ ფალკონერი

ეარლ აქტონ ფალკონერი(დ. 23 იანვარი, 1959, მერაიდენი, ვარვიქშაირი, ინგლისი) — ინგლისელი ბას-მუსიკოსი და მომღერალი, მუშაობს რეგის ბენდთნ, 40. ფალკონერმა ფლაქს პავილიონთან, დოქტორ პისთნ და დიჯეი სვენთან ერთდ დააარსა ბას-მუსიკის ხმის ჩამწერი.

ადრეული ცხოვრება
ფალკონერი სწავლობდა წმინდა ბენედიქტ უმცროსის და მოსელი როუდის ხელოვნების სკოლაში. 1988 წლს იგი დააპატიმრეს, ექვსი თვის განმავლობაში იჯდა ციხეში, უბედური შემთხვევის დროს ძმა, პაბლო ფალკონერი მოკლა, რომელიც ასევე იყო რეგის ბენდის პროდიუსერი.
სლოვენიის ეროვნული საფეხბურთო ნაკრები

სლოვენიის ეროვნული საფეხბურთო ნაკრები — ფიფასა და უეფას წევრი ნაკრები. წარმოადგენს სლოვენიას საერთაშორისო დონეზე. 2000-2002 წლებში მიაღწია წარმატებას და ზედიზედ ითამაშა ევროპისა და მსოფლიოს ჩემპიონატებზე, სადაც ჯგუფში მეოთხე ადგილზე გავიდა. 2010 წელს კვლავ შეძლო მსოფლიო ჩემპიონატზე მონაწილეობის მიღება.
რენე იგიტა

ხოსე რენე იგიტა საპატა (; დ. 27 აგვისტო, 1966, მედელინი, კოლუმბია) — კოლუმბიელი ფეხბურთელი, მეკარე, მეტსახელად „შეშლილი“ . ცნობილი იყო თავისი განსხვავებული თამაშის სტილით. ახასიათებდა საკუთარი პოზიციის დატოვება და როგორც ბურთის ართმევაზე თამაში, ასევე, დრიბლინგით წინ გაჭრაც.

იგიტას თამაშის სტილი პირველად ფართო აუდიტორიამ იხილა 1990 წლის მსოფლიო ჩემპიონატზე. ფეხბურთის ისტორიისა და სტატისტიკის საერთაშორისო ფედერაციის რეიტინგის მიხედვით იგიტა სამხრეთ ამერიკის ისტორიაში საუკეთესო მეკარეთა შორის მე-8 ადგილს იკავებს.
მაიონეზი

მაიონეზი — ფრანგული წარმოშობის ცივი საწებელი, რომლის დასამზადებლადაც საჭიროა მაღალი ხარისხის მცენარეული ზეთი, კვერცხის გული, ძმარი, მდოგვი და შაქარი, გამოიყენება ასევე სანელებლებიც.

საფრანგეთში მაიონეზის შექმნისა და სახელის წარმოშობაზე უამრავი ვერსია არსებობს, თუმცა არცერთი დაზუსტებული, ლიტერატურაში პირველად მე-18 საუკუნის ბოლოდან მოიხსენიება. ერთ-ერთი ყველაზე გავრცელებული ცრუ ლეგენდის თანახმად, 1757 წელს ფრანგების ჯარმა, ბალეარების ერთ-ერთ უდიდეს კუნძულ მენორკაზე ლაშქრობისას, ალყა შემოარტყა ინგლისელების მიერ დაკავებულ ქალაქ მაოს. გამანადგურებელი იერიშის შემდეგ ფრანგებმა მოწინააღმდეგე ქალაქიდან განდევნეს და გამარჯვება იზეიმეს, თუმცა ალყის დროს სურსათის მარაგი ძლიერ იყო შემცირებული. ფრანგების არმიის მეთაურის, ჰერცოგ ლუი დიუ პლეს რიშელიეს, კარდინალი რიშელიეს დისწულის შვილის, ბრძანებით, არმიის მზარეულმა ადგილობრივი რეცეპტის გამოყენებით დაამზადა ცივი საწებელი, რომლის ინგრედიენტებად ინდაურის კვერცხი, პროვანსული ზეთი, ლიმონის წვენი და წითელი წიწაკა გამოყენა, საწებელს ქალაქის პატივსაცემად მაონეზი უწოდეს.
ანდრია ღულაძე

ანდრია სოლომონის ძე ღულაძე (დ. 11 მარტი, 1857 — გ. 16 ივნისი, 1920) — ქართველი პედაგოგი, ჟურნალისტი, საზოგადო მოღვაწე.

1881-1911 წლებში იყო ქართველთა შორის წერა-კითხვის გამავრცელებელი საზოგადოების ნამდვილი წევრი, 1904 წლიდან ორგანიზაციის სარევიზიო კომისიის წევრი. 1883-1885 წლებში იყო პირველი ქართული საბავშვო ჟურნალ „ნობათის“ რედაქტორ-გამომცემელი, რომელიც იაკობ გოგებაშვილთან და ეკატერინე გაბაშვილთან ერთად დააარსა. 1911 წელს იყო გაზეთ „დილას“ რედაქტორ-გამომცემელი.

ექვთიმე თაყაიშვილი თავის მოგონებებში, მოიხსენიებს, როგორც ნაკლებ განათლებულ, მაგრამ დიდი „ფართი-ფურთის და პრეტენზიის“ კაცად, რომელსაც მეტად უყვარდა თავის წარმოჩენა, რის გამოც ხშირად ხდებოდა ილიას და აკაკის ქილიკის ობიექტი.

ცნობილი საზოგადო მოღვაწე იყო ანდრიას ძმა იაკობი, რომელიც ჯერ თბილისის მეხუთე, შემდეგ კი პირველ გიმნაზიას დირექტორობდა. ცნობილი მწერალი იყო ანდრიას ბიძაშვილი დომინიკა ერისთავი (განდეგილი), რომლის წარმატებაშიც ანდრიასაც მიუძღვის წვლილი.
Tonight (დეივიდ ბოუის ალბომი)

— ინგლისელი მუსიკოს დეივიდ ბოუის მეთექვსმეტე სტუდიური ალბომი. გამოვიდა 1984 წელს. ალბომი შემსრულებელმა აღწერა, როგორც ახალი მსმენელების შენარჩუნების მცდელობა. ბრიტანეთში ჩანაწერი ჩარტების პირველ პოზიციაზე მოხვდა.

სიმღერების სია
გრამფირფიტა: 1 (ბრიტანეთი)
ჩარტები
ყოველკვირეული ჩარტები
წლის საბოლოო ჩარტები
სერტიფიცირებები
ფერენც ერკელი

ფერენც ერკელი (დ. 7 ნოემბერი, 1810 — გ. 15 ივნისი, 1893) — უნგრელი კომპოზიტორი, დირიჟორი და პიანისტი. უნგრული გრანდიოზული საოპერო ტრადიციის დამფუძნებელი; ძირითადად ქმნიდა ისტორიულ თემებზე, რომლებიც დღესაც ხშირად სრულდება მის სამშობლოში. იგი ასევე ავტორია 1844 წელს მიღებული უნგრეთის ჰიმნის მუსიკისა. გარდაიცვალა ბუდაპეშტში.
ასლები

ასლები — ჯეიმზ ჯოისის ნოველა, რომელიც შევიდა, ირლანდიელი მწერლის მიერ 1914 წელს გამოქვეყნებულ ნოველათა კრებულ დუბლინელებში.

ნოველა
ნოველაში გადმოცემული ამბავი მოგვითხრობს ახალგაზრდა კაცის ფარინგტონის ცხოვრების ერთ საღამოზე. ფარინგტონი კლერკად მუშაობს,მისი პრობლემები სამსახურში კი მაშინ იწყება როდესაც უფროსი მისტერ ალეინი, გალანძღავს მას დაუმთავრებელი სამუშაოს გამო. სამუშაო დაასრულოს ნაცვლად კი ალკოჰოლიკი ფარინგტონი ტოვებს ოფისს და დასალევად მიდის. როდესაც მისტერ ალეინი ხელმეორედ უყვირებს, ფარინქტონი უხეშად შეეპასუხება რის გამოც ბოდიშის მოხდაც უწევს. აშკარაა, რომ უფროსსა და ხელქვეითს კარგი ურთიერთობა არც არასდროს ჰქონია.

სამსახურის შემდეგ, ფარინგტონი სხვადასხვა ბარში მიდის მეგობრებთან ერთად. იმისთვის, რომ დასალევად ფული იშოვოს ის თავის მაჯის საათს აგირავებს. ფარინგტონი ცდილობს დაიმსახუროს უფროსის პატივისცემა, მაგრამ მიუხედავად ამისა, მისი მცდელობა ორი იმედგაცრუებით მთავრდება:ის იღებს უარყოფას ახალგაზრდა, მომხიბვლელი ქალისგან და მარცხდება მკლავჭიდის შეჯიბრებაში. ფარინგტონი შინ საზიზღარ ხასიათზე ბრუნდება და აღმოაჩენს, რომ ცოლი კაპელის შეკრებაზეა წასული. ის ვახშმის მომზადებას შვილს, ტომს, დაავალებს. სამზარეულოში გასული ტომი ნახავს, რომ გაზი გამორთულია. ფარინგტონი გაცოფდება და პატარა ბავშვს ცემას დაუწყებს სასეირნო ჯოხით. ნოველა სრულდება იმით, რომ ტომი პატიებას ითხოვს.
მანტა (ეკვადორი)

მანტა — ქალაქი ეკვადორში, მანაბის პროვინციაში. წარმოადგენს პროვინციის მეორე და ეკვადორის მეხუთე უდიდეს ქალაქს. მანტა ჯერ კიდევ კოლუმბამდელ ეპოქაში არსებობდა. 2010 წლის მონაცემებით, ქალაქის მოსახლეობა 217 553 ადამიანს შეადგენს. მთავარ ეკონომიკურ აქტივობას თევზ თინუსის რეწვა წარმოადგენს. სხვა ეკონომიკურ საქმიანობებს შორისაა ტურიზმი და იქმიური მრეწველობა.

მანტა ეკვადორის უდიდესი ნავსადგურია. 1735 წელს, როდესაც ეკვადორს ფრანგული მისია მიადგა მკვლევარ შარლ მარი დე ლა კონდამინის ხელმძღვანელობით, რომელთა მიზანიც ეკვატორის სიგრძის გაზომვა იყო, მათ სწორედ მანტის პორტი გამოიყენეს. მანტიდან კონდამინმა ქვეყნის სიღრმეში დაიწყო მოგზაურობა კიტოს გავლით.

მანტას ემსახურება ელოი-ალფაროს საერთაშორისო აეროპორტი, ასევე ფუნქციონირებს მნიშვნელოვანი სამხედრო-საჰაერო ბაზა. 1999-2009 წლებში ამ ბაზას აშშ-ის სამხედრო ძალები იყენებდა ანტინარკოტიკული სამხედრო ოპერაციებისათვის, მათ შორის კოლუმბიური ნარკო-კარტელების ნარკო-ტრეფიკის წინააღმდეგ. მას შემდეგ, ეკვადორის მთავრობას ბაზა აღარ განუახლებია.

მსოფლიოში მანტა განთქმულია ფილმების საერთაშორისო ფესტივალით.

დაძმობილებული ქალაქები
ლონგ-ბიჩი, კალიფორნია, აშშ
ვლადივოსტოკი, რუსეთი
ოსვალდო ურტადო

ლუის ოსვალდო ურტადო ლარეა (; დ. 26 ივნისი, 1939, ჩამბო, ეკვადორი) — ეკვადორელი პოლიტიკური მოღვაწე. ეკვადორის პრეზიდენტი 1981-1984 წწ.

დაიბადა 1939 წელს ჩიმბორასოს პროვინციის ქალაქ ჩამბოში. განათლება მიიღო ეკვადორის კათოლიკურ უნივერსიტეტში, სადაც სწავლობდა სოციოლოგიას, პოლიტიკას და იურისპრუდენციას. 1979 წელს, სამხედრო მმართველობის დასრულების შემდეგ აირჩიეს ქვეყნის ვიცე-პრეზიდენტად. 1981 წელს ხაიმე როლდოს აგილერას ავიაკატასტროფაში დაღუპვის შემდეგ გახდა ქვეყნის პრეზიდენტი და ამ თანამდებობაზე დარჩა მომავალ საპრეზიდენტო არჩევნებამდე.

ოსვალდო ურტადო არის მადრიდის კლუბის წევრი.
ზოოტოპია

ზოოტოპია (, გაერთიანებულ სამეფოსა და სხვა ქვეყნებში აგრეთვე ცნობილი როგორც ზოოტროპოლისი, ) — უოლტ დისნეის ანიმაციური სტუდიების 2016 წლის ამერიკული 3 ანიმაციური სათავგადასავლო ფილმი, -ის დისტრიბუციით. იგი 55-ეა დისნეის ანიმაციური სრულმეტრაჟიანი ფილმების სიაში. ფილმის რეჟისორები არიან ბაირონ ჰოვარდი („ბოლტი“, „ჩახლართული“) და რიჩ მური („გამანადგურებელი რალფი“).

ფილმის პერსონაჟებს ახმოვანებენ ჯინიფერ გუდვინი, ჯეისონ ბეიტმენი, იდრის ელბა, ჯენი სლეიტი, ნეიტ ტორენსი, ბონი ჰანტი, დონ ლეიკი, ტომი ჩონგი, ჯ. კ. სიმონსი, ოქტავია სპენსერი, ალან ტუდიკი და შაკირა. სიუჟეტი აღწერს უცნაურ დუეტს — პოლიციელ კურდღელს და გაიძვერა მელას, რომლებიც იძიებენ ცხოველებით დასახლების ქალაქის ბინადართა გატაცებას.

„ზოოტოპიას“ პრემიერა გამართა ბელგიაში, ბრიუსელის ანიმაციურ ფესტივალზე, 2016 წლის 13 თებერვალს, ხოლო კინოგაქირავებაში ფილმი ტრადიციულ 2, დისნეის ციფრულ 3, 3 და -ის 3 ფორმატებში, აშშ-ში, 4 მარტს გავიდა. მან მიიღო კრიტიკოსთა ფართო აღიარება, ანიმაციის ხარისხისთვის, გახმოვანებისთვის, პერსონაჟებისთვის, იუმორისთვის, სცენარისთვის, დისკრიმინაციის თემებისთვის და საზოგადოებრივი სტერეოტიპებისთვის. რამდენიმე ქვეყანაში ჩვენების პირველივე დღემ შემქმნელებს რეკორდული შემოსავალი მოუტანა, მოგვიანებით კი მსოფლიო მასშტაბით შემოსავალმა 1 მილიარდ აშშ დოლარს გადააჭარბა. „ზოოტოპია“, ამრიგად, იყო 2016 წლის რიგით მეოთხე ყველაზე შემოსავლიანი ფილმი. იგი აგრეთვე გახდა ყველა დროის რიგით 28-ე ყველაზე შემოსავლიანი ფილმი. „ზოოტოპია“ ამერიკის კინოინსტიტუტმა დაასახელა 2016 წლის ფილმების საუკეთესო ათეულში. მან მიიღო ოსკარი წლის საუკეთესო სრულმეტრაჟიანი ანიმაციური ფილმისთვის, ოქროს გლობუსი (იმავე კატეგორიაში), კრიტიკოსების არჩევანის ჯილდო და „ენი“, აგრეთვე .
ლეონ ფებრეს-კორდერო

ლეონ ესტებან ფებრეს-კორდერო რიბადენეირა (; დ. 9 მარტი, 1931, გუაიაკილი, ეკვადორი — გ. 15 დეკემბერი, 2008, გუაიაკილი, ეკვადორი) — ეკვადორელი პოლიტიკური მოღვაწე. ეკვადორის პრეზიდენტი 1984-1988 წწ. ორჯერ აირჩიეს გუაიაკილის მერად.

პოლიტიკური კარიერა დაიწყო 1965 წელს, როდესაც აირჩიეს გუაიაკილის მრეწველობის ფედერაციის და ასევე ლათინური ამერიკის მრეწველობის ასოციაციის პრეზიდენტად. 1966-1970 წლებში აირჩიეს ეროვნული საკანონმდებლო კრების წევრად, ხოლო შემდეგ სენატორად. იყო ხაიმე როლდოს აგილერას და ოსვალდო ურტადოს ოპოზიციაში. 1984-1988 წლებში ეკვადორის პრეზიდენტია, ხოლო 1992-2000 წლებში გუაიაკილის მერი.

გარდაიცვალა 2008 წლის 15 დეკემბერს 77 წლის ასაკში.
ეკვადორის ეროვნული ასამბლეა

ეროვნული ასამბლეა — ეკვადორის ერთპალატიანი საკანონმდებლო ორგანო. მის შემადგენლობაში შედის 4 წლით არჩეული 137 წევრი.

2008 წლის კონსტიტუციის საფუძველზე ეს სახელი ეწოდა ეროვნულ კონგრესს 2009 წლიდან. ეროვნული ასამბლეის პრეზიდენტია გაბრიელა რივადენეირა.

ეროვნული ასამბლეის წევრად შესაძლებელია არიჩიონ:
ეროვნებით ეკვადორელი
კანდიდატი, რომელსაც რეგისტრაციის დროს შეუსრულდა 18 წელი მაინც.
ადამიანი რომელსაც გააჩნია პოლიტიკური უფლებები.
ხარაბუზასებრნი

ხარაბუზასებრნი — მწერების ოჯახი ხეშეშფრთიანთა რიგისა. აქვთ წაგრძელებული, 3 – 180 მმ სიგრძის სხეული, გრძელი და წვრილი ულვაშები, ძლიერ განვითარებული ზედა ყბები. მატლები ხორციანია, მუცლის რგოლებზე „მამოძრავებელი კოჟრები“ აქვთ. ცხოვრობენ ქერქქვეშ, მერქანში (რითაც იკვებებიან) ან ბალახოვანი მცენარეებიც ღეროებში, იშვიათად ნიადაგში (მაშინ მათი საკვები ფესვებია). ხარაბუზასებრნი ტყის ჯიშების მავნებლები არიან, ამავე დროს ხეხილს, მარცვლეულ და ტექნიკურ კულტურებსაც აზიანებენ. საქართველოში ცნობილია 202 სახეობა.

ბრძოლის ღონისძიებები
დაზიანებული ხეების მოსპობა, ტყიდან ზეზეურად გამხმარი ხეების, ახალდახერხილი ხეების გამოტანა, ან მერქნის გაჟღენთვა ხანგრძლივად მოქმედი ინსექტიციდებით.
პორტოვიეხო

პორტოვიეხო — ქალაქი ეკვადორში, მანაბის პროვინციის დედაქალაქი; მდებარეობს წყნარი ოკეანის სანაპიროდან 30 კილომეტრში. ხშირად მას „სამეფო თამარინდების ქალაქს“ უწოდებენ, რადგან ეს ხე აქ უხვად იზრდება. პორტოვიეხო მდინარე პორტოვიეხოს ხეობის მთავარი პოლიტიკური და ეკონომიკური ცენტრია, სადაც წელიწადში 110 კმ² მიწა მუშავდება. ხეობაში უხვად მოჰყავთ პამიდორი, ხახვი, წიწაკა, მანგო და სხვა ტროპიკული ხილი.

2010 წლის მონაცემებით, ქალაქის მოსახლეობა 223 086 ადამიანს შეადგენს.

პორტოვიეხო 1535 წელს ესპანელმა კაპიტანმა ფრანსისკო პაჩეკომ დააარსა და „ვილია-ნუევა-დე-სან-გრეგორიო-დე-პორტოვიეხო“ უწოდა.
მარშალის ეკონომიკის ბიბლიოთეკა

მარშალის ეკონომიკის ბიბლიოთეკა — კემბრიჯის უნივერსიტეტის ეკონომიკურ ლიტერატურაზე სპეციალიზებული ბიბლიოთეკა.

დაარსდა 1885 წელს, როდესაც კემბრიჯის უნივერსიტეტის უნივერსიტეტის პროფესორებმა, ალფრედ მარშალმა და ჰენრი სიდჟვიკმა უნივერსიტეტს საკუთარი წიგნები გადასცეს, რათა სტუდენტებს შეძლებოდათ მათი გამოყენება. წიგნები ღვთისმეტყველების სკოლაში განთავსდა. 1906 წელს წიგნები უნივერსიტეტის ეკონომიკისა და პოლიტიკის სპეციალური საბჭოს ანგარიშზე გადავიდა. 1909 წელს მიიღო ახალი დასახელება „ფაკულტეტის ეკონომიკური ბიბლიოთეკა“ და პირველ ბიბლიოთეკრად ალფრედ მარშალის მოსწავლე - ჯონ მეინარდ კეინსი დაინიშნა.

მარშალმა თავის სიკვდილამდე ცოტა ხნით ადრე, 1924 წელს, ბიბლიოთეკას გადასცა წიგნები და ფული. სწორედ ამის გამო, 1925 წელს, ბიბლიოთეკას ამჟამინდელი სახელი ეწოდა.

1960-იან წლებში ბიბლიოთეკა გადავიდა მისთვის სპეციალურად აშენებულ შენობაში, სიდჯუიკ ავენიუზე.
თუმანიშვილის თეატრი

თბილისის მიხეილ თუმანიშვილის სახელობის კინომსახიობთა თეატრი — ქართული თეატრი თბილისში. დაარსდა 1978 წელს მიხეილ თუმანიშვილის მიერ როგორც ექსპერიმენტული თეატრი-სტუდია (თეატრალური სახელოსნო).

ისტორია
1975 წელს მიხეილ თუმანიშვილმა თავის სტუდენტებთან და თანამოაზრეებთან ერთად ჩამოაყალიბა ახალი თეატრალური დასი, რომელმაც იმთავითვე მიიქცია საზოგადოების ყურადღება. მალე დასს „კინოსტუდია ქართული ფილმის“ ხელმძღვანელობის ინიციატივით გამოუყვეს სცენა ძველი კინოსტუდიის ბაზაზე. ასე დაარსდა ახალი ქართული თეატრი, რომელსაც მოგვიანებით კინომსახიობთა თეატრი ეწოდა. თეატრმა დაარსებიდანვე მნიშვნელოვანი ადგილი დაიკავა ქართულ თეატრალურ სამყაროში და საერთაშორისო აღიარებაც მოიპოვა. თავისი არსებობის მანძილზე თატრი წარდგა ევროპის, ამერიკისა და ავსტრალიის ფესტივალებზე, სადაც არაერთი ნომინაცია მოიპოვა. აღსანიშნავია, რომ მიხეილ თუმანიშვილის სპექტაკლი „დონ-ჟუანი“ ედინბურგის საუკეთესო ათეულშია შესული. საერთაშორისო აღიარება მოიპოვა ასევე თუმანიშვილის „ბაკულას ღორებმა“ და "შუაზაფხულის ღამის სიზმარმა".

1996 წელს გარდაიცვალა მიხეილ თუმანიშვილი და თეატრს მისი სახელი ეწოდა. თეატრში დღემდე ძირითადად მიხეილ თუმანიშვილის მოწაფეები მოღვაწეობენ, რომლებიც ცდილობენ შეინარჩუნონ თეატრის საუკეთესო ტრადიციები და ამავე დროს არ ერიდებიან თამამ ექსპერიმენტებსაც. თუმანიშვილის თეატრს უკავშირდება არაერთი ექსპერიმენტული სპექტაკლი. 2015 წელს სწორედ ექსპერიმენტული სპექტაკლით ("სუფთა სახლი") თუმანიშვილის თეატრში გაიხსნა მცირე სცენა.

სცენა
თუმანიშვილის თეატრის სცენა რამდენადმე სპეციფიკურია და შექსპირისეულ სცენას წააგავს. სცენას არ გააჩნია ფარდა და კულისები და მაყურებელთან ახლო კონტაქტში შედის. აღსანიშნავია თუმანიშვილის თეატრის სცენის უკანა ფონი, რომელიც თეატრის ერთ-ერთ სავიზიტო ბარათად იქცა. 1992 წელს, მძიმე ეკონომიკური მდგომარეობის გამო თეატრში ვერ მოიძებნა სახსრები დეკორაციისთვის, რის გამოც მხატვარმა გოგი ალექსი-მესხიშვილმა მიმართა ასეთ ხერხს: მან სცენის უკან არსებული აგურის კედელი თეთრად შეღება და მასზე მოხატა სპექტაკლის დეკორაცია. მას შემდეგ თუმანიშვილის თეატრის კედლის მოხატულობა უცვლელია.
მწვანე მილი (ფილმი)

მწვანე მილი — ფრენკ დარაბონტის 1999 წლის ფილმი. დაფუძნებულია სტივენ კინგის ამავე სახელწოდების რომანზე. ფილმში ფლეშბეკის მეშვეობით მოყოლილია ისტორია პოლ ეჯკომბისა, რომელიც აცილებდა სიკვდილმისჯილებს უკანასკნელ გზაზე და გახდა მოწმე ზებუნებრივი მოვლენებისა.

როლებში
ტომ ჰენქსი — პოლ ეჯკომბი
დევიდ მორსი — ბრუტუს ჰაუელი
ბონი ჰანტი — იან ეჯკომბი
მაიკლ კლარკ დანკანი — ჯონ კოფი
პატრისია კლარკსონი — მელინდა მურსი
ჯეიმზ კრომველი — ჰალ მურსი
გურული დღიურები

„გურული დღიურები“ — გიორგი კეკელიძის 2014 წლის წიგნი გურულების შესახებ. წიგნი კრებულია გურული ხალხის სხვადასხვა მხიარული ისტორიების, რომლებიც თავად ავტორმა შეაგროვა. ავტორის მოგზაურობა გურიაში ოთხ თვეს გრძელდებოდა და ის პირადად იწერდა ძველი დროის ამბებს ადგილობრივი წეს-ჩვეულებებისა და რიტუალების შესახებ გურული გლეხებისგან. „გურული დღიურები“ 2014 წლის ბესტსელერად დასახელდა. წიგნის გამოსვლიდან ერთ თვეში გაყიდვების რეკორდული მაჩვენებელი დაფიქსირდა. ეს გიორგი კეკელიძის პირველი ცდაა პროზაში.

ავტორი წიგნზე:

„ეს არის ერთი ციკლი ჩემი გურული დღიურებისა, რომელსაც „ქორწინებები გურიაში“ ჰქვია და წარმოდგენილია გურულებისა და გურიაში მცხოვრები აჭარლების ისტორიები. პერიოდულად, ვწერდი სტატიებს გურიაზე და მერე ვიფიქრე წიგნად შემეკრა." „მსოფლიო ორ ნაწილად იყოფა გურულები და დანარჩენი“ – ცნობილი ფრაზაა წიგნიდან.

2014 წლის 5 თებერვალს, გიორგი კეკელიძის „გურული დღიურების“ რეპრეზენტაცია და შემოქმედებითი საღამო „ბიბლუსი გალერეაში“ გაიმართა.

2015 წელს ავტორს წიგნისთვის გადაეცა ჟურნალ სახე(ლ)ების, ჟურნალ ეგოს და გურამ რჩეულიშვილის სახელობის პრემიები. ამ წელსვე წიგნი ითარგმნა აზერბაიჯანულ ენაზე (მთარგმნელი იმირ მამედლი).

2015 წლისთვის ბაზარზე გამოჩნდა წიგნის მეკობრული ვერსიები.

2016 წელს გიორგი კეკელიძის „გურული დღიურების“ პირველი ნაწილის ტირაჟი 20000-ს გადაცდა, ავტორი შემოსულ ჰონორარს ლეიკემიით დაავადებულთა ფონდში რიცხავს, მამამისის, ზურაბ კეკელიძის იგივე დაავადებით გარდაცვალების გამო.
ხარასნაირი წყალმცენარეები

ხარასნაირი წყალმცენარეები — წყალმცენარეთა განყოფილება. მათი მწვანე ფერის რთული თალუსი შედგება მთავარი ღერძისა და მასზე რგოლურა განლაგებული გვერდითი ტოტისებრი წარმონაქმნებისაგან. რგოლებს შორის ერთუჯრედიანი მუხლთშორისები აქვთ. სუბსტრატს ემაგრებიან ფესვისმაგვარი წარმონაქმნებით – რიზოიდებით. მცენარე 1 მ-მდე იზრდება. ვეგეტატიური გამრავლება სხეულის ნაწილებად დაყოფით ან ერთ- და მრავალუჯრედიანი კოჟრებით ხდება. სქესობრივი გამრავლების ორგანოები – ოოგონიუმი და ანთერიდიუმი მრავალუჯრედიანია. ცნობილია ხარასნაირი წყალმცენარეების 300-მდე სახეობა. ბინადრობენ მტკნარ წყალსა და ზღვის გამტკნარებულ ნაწილებში. ნამარხი ფორმები ცნობილია დევონური პერიოდიდან.
გაბრიელა რივადენეირა

გაბიელა ალეხანდრა რივადენეირა ბურბანო (; დ. 25 ივლისი, 1983, კიტო, ეკვადორი) — ეკვადორელი პოლიტიკოსი. ეროვნული ასამბლეის პრეზიდენტი 2013–2017 წლებში. იმბაბურის პროვინციის გუბერნატორი 2011-2012 წწ.

2011 წელს, 28 წლის ასაკში იგი გახდა იმბაბურის პროვინციის პირველი ქალი გუბერნატორი, იგი ასევე იყო გუბერნატორებს შორის ყველაზე ახალგაზრდაც. თანამდებობიდან გადადგა 2012 წელს, რათა მონაწილეობა მიეღო 2013 წლის არჩევნებში. 2013 წლის 14 მაისს 107 ხმით აირჩიეს ასამბლეის პრეზიდენტად.

პირადი ცხოვრება
დაოჯახებულია მწერალ ლუის ფლორესზე და ჰყავთ ორი შვილი.